23. schôdza NR SR - 2.deň - B. popoludni
Dátum: 2024-11-27
Poslanec: Števulová, Zuzana (PS)
Druh vystúpenia: Vystúpenie v rozprave

6. Ďakujem veľmi pekne za slovo. Ja už znova nebudem, samozrejme, hovoriť 30 minút, chcem sa vám poďakovať, pán minister, aj za to, že mi pán štátny tajomník doniesol na výbor tie informácie, len by som teda chcela povedať, že podľa tých informácií vlastne by sa tá elektronická komunikácia mala spúšťať od 15. decembra tohto roku, čo je podľa mňa veľmi dôležitá informácia pre všetkých cudzincov a cudzinky žijúcich na našom území, lebo teda je tu 12-tisíc aktivovaných kariet, čo sú prevažne podnikatelia, ktorí to potrebujú na komunikáciu s daňovými úradmi, a teda máme tu asi 200-tisíc žijúcich cudzincov s nami na Slovensku, takže bude treba asi aj myslieť na to pri otváracích hodinách cudzineckej polície, že keď si tam prídu aktivovať ten BOK kód, tak zjavne asi o to bude dosť veľký záujem. Takže asi možno bude treba posilniť alebo vyhradiť na to nejaké hodiny. Potom dúfam, že budete otvorený aj nejakému spoločnému stretnutiu či už na cudzineckej alebo na Policajnom prezídiu k tomu, aby naozaj sa tá informácia aj k cudzincom dostala, lebo čím viac ich o tom bude vedieť a aktivizuje si tie karty, tak tým menší nápor bude na ten objednávací systém na cudzineckej polícii. Čiže toto ja považujem za dobrú zmenu, dúfam, že aj teda v rámci tej nejakej komunikačnej kampane a tej realizácie v praxi sa na to pripravíte, ale musím aj smerovať jednu výhradu, my sme teraz na ľudskoprávnom výbore zistili, že vlastne ten pozmeňujúci návrh, ktorý bol dnes schválený na brannobezpečnostnom výbore, obsahuje aj skrátenie vlastne od budúceho marca ubytovania pre odídencov zo 120 na 60 dní a to sa mi úprimne zdá, že by nemuselo byť obsahom toho pozmeňujúceho návrhu, pretože aj som teraz komunikovala s pomáhajúcimi organizáciami, nebolo to s nimi naozaj prebraté, nevedia o tom. A keď sme v lete upravovali vlastne tie podmienky pre ubytovanie odídencov a pre poskytovanie toho príspevku, však ja som tu aj vystúpila v rozprave, bola som za, ako som aj dnes povedala na výbore, je jasné, že je v súlade s integračnou snahou, aby sa postupne tá pomoc limitovala, lebo tým sa vlastne ľudia ako keby nútia do toho, aby sa sami viac začleňovali. Len napríklad vtedy to išlo jasným medzirezortným pripomienkovým konaním. Vedeli o tom tie organizácie, mohli sa na to pripraviť. Mala som to aj s nimi odkomunikované, že vlastne v zásade tiež sú takto nastavení. A teraz v podstate to v skrátenom legislatívnom konaní takúto vážnu pomerne zmenu dávame pozmeňujúcim návrhom na výbore, bez toho, aby to dopredu bolo odkomunikované práve s tými pomáhajúcimi organizáciami, na ktoré potom bude vlastne v tom marci najväčšia záťaž, že keď to začne platiť, aby sa potom postarali skôr, oni si tiež musia pripraviť svoje programy na to, aby sa postarali skôr o tých ľudí, ktorí vlastne z tých zariadení vyjdú po tých skrátených 60 dňoch a budú potrebovať pomoc nejakým prvotným ubytovaním, zamestnaním a podobne. Asi všetci chápeme, že 60 dní im zrejme nebude stačiť ani pri najintenzívnejšom kurze slovenčiny, aby to tak obsiahli, aby si mohli nejakú aj menej platenú, ale nejakú prácu na začiatok nájsť. Čiže toto si naozaj myslím, že ste možno mohli spraviť inak, minimálne aspoň to odkomunikovať s tými organizáciami a nie tým pozmeňujúcim návrhom, ešte akože do tej piatej je čas, že by ste si to možno mohli premyslieť, lebo však má to začať platiť od marca. Je tam podľa mňa dosť času, aby to ešte prešlo aspoň tým kolečkom, že je tu veľa rokovacích platforiem momentálne, kde sú zapojené aj UNHCR aj IOM, ktoré sa o týchto ľudí starajú a poskytujú aj peniaze tým organizáciám, ktoré potom robia priamo v teréne, že možno to s nimi fakt prebrať a predložiť nám to do parlamentu, kľudne aj potom v skrátenom konaní na februárovej schôdzi. Keby to takto bolo prebraté, ja by som s tým nemala problém, len teraz mám naozaj v sebe morálnu dilemu, lebo váš zákon ja považujem za dobrý, kvalitný, potrebný, konečne. Ale táto zmena podľa mňa fakt nemusela byť takto robená a chcela by som vás poprosiť, aby ste to ešte zvážili, že či ju teraz naozaj ideme odhlasovať, alebo či nie je možné to predsa len spraviť inak, prejsť to s tými organizáciami, nastaviť to a podať nám to do parlamentu na najbližšej schôdzi. To by som ja osobne uvítala radšej. Ďakujem za pochopenie.